mai สั่งแขวน SP และ NP หุ้น TIES หลังก.ล.ต.สั่งชี้แจงแก้งบปี 57
ตลาดหลักทรัพย์ เอ็ม เอ ไอ ขึ้น "SP" และ "NP" กรณีสำนักงาน ก.ล.ต. แจ้งให้ TIES แก้ไขงบการเงินประจำปี
2557 และนำส่งงบการเงินฉบับแก้ไขภายในวันที่ 8 พฤษภาคม 2558
9 เม.ย. 2558

ตลาดหลักทรัพย์ เอ็ม เอ ไอ ระบุว่า มื่อวันที่ 8 เมษายน 2558 สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) แจ้งให้บริษัท ไทยบริการอุตสาหกรรมและวิศวกรรม จำกัด (มหาชน) หรือ TIES แก้ไขงบการเงินประจำปี 2557
พร้อมทั้งนำส่งงบการเงินฉบับแก้ไขที่ผ่านการตรวจสอบโดยผู้สอบบัญชีแล้ว ต่อ ก.ล.ต. และเปิดเผยต่อสาธารณชนภายในวันที่ 8 พฤษภาคม 2558 เนื่องจาก ก.ล.ต. พบว่าผู้สอบบัญชีของ TIES เสนอรายงานการตรวจสอบงบการเงินปี 2557
 โดยแสดงความเห็นอย่างมีเงื่อนไขเกี่ยวกับการจัดทำรายงานต้นทุนการก่อสร้างตามสัญญาก่อสร้างไม่สอดคล้องกับนโยบายบัญชีและการไม่ปฏิบัติตามระบบบัญชีและระบบการควบคุมภายในที่เกี่ยวข้องกับรายงานต้นทุนการก่อสร้างให้ครบถ้วนซึ่งอาจกระทบต่อความถูกต้องของงบการเงิน
นอกจากนี้ TIES ไม่ได้เปรียบเทียบราคาซื้อและขายสินค้ากับราคาตลาดสำหรับรายการที่ทำกับบริษัทที่เกี่ยวโยงกันรวมทั้งไม่ได้อธิบายความเหมาะสมของผลต่างของราคาดังกล่าว (รายละเอียดตามข่าวของสำนักงาน ก.ล.ต. วันที่ 8 เมษายน 2558)
ดังนั้น ตลาดหลักทรัพย์ เอ็ม เอ ไอ จึงขึ้นเครื่องหมาย “SP” (Suspension) เพื่อห้ามการซื้อหรือขายหลักทรัพย์ของ TIES ตั้งแต่วันที่ 9 เมษายน 2558เพื่อให้ผู้ถือหุ้นและผู้ลงทุนทั่วไปได้ศึกษาข้อมูลดังกล่าวประกอบการพิจารณารายงานผู้สอบบัญชีตัวเลขงบการเงิน และหมายเหตุประกอบงบการเงิน โดยจะอนุญาตให้ซื้อหรือขายหลักทรัพย์ของ TIES
พร้อมกับการขึ้นเครื่องหมาย NP (Notice Pending) ตั้งแต่วันที่ 10 เมษายน 2558 จนกว่า TIES จะนำส่งงบการเงินฉบับแก้ไข